Nos Hugo, dux Burgundie, notum facimus omnibus presentes litteras inspecturis, quod in nostra presentia constituti Radulphus de Gillans, filius quondam domini Symonis, militis, et Alaydis, uxor sua, filia quondam domini Guidonis de Ysurra, militis, laudaverunt et concesserunt elemosinam quam dominus Vualo de Lambre, miles, et Aymo, frater ejus, fecerunt viris religiosis abbati et conventui Cistercii de nemore eorum quod dicitur Pouloz, sito juxta nemus istorum abbatis et conventus quod dicitur Pouloz, ex una parte, et juxta nemus ipsorum domini Vualonis et Haymonis quod dicitur La Respe, ex altera, quod quidem nemus movet de feodo dicti Radulphi, ex parte uxoris sue predicte. Et nos de cujus feodo dicti Radulphus et uxor sua tenent ipsam elemosinam laudamus, approbamus et sigilli nostri munimine confirmamus, precibus Radulphi et uxoris sue predictorum. Actum anno Domini millesimo ducentesimo sexagesimo sexto.